b'\n_START_ARTICLE_\nJakob Kaiser\n_START_SECTION_\nUnder Weimarrepublikken og nasjonalsosialismen\n_START_PARAGRAPH_\nJakob Kaiser var utdannet som bokbinder, tilh\xc3\xb8rte under Weimarrepublikken Sentrumspartiet og var aktiv i den kristelige fagbevegelsen. Ved valget til Riksdagen i 1933 ble han innvalgt for Sentrumspartiet og representerte dem til november 1933. Han kjempet mot nasjonalsosialistene i deres arbeid med \xc3\xa5 sammensl\xc3\xa5 fagbevegelsene. I 1934 sluttet han seg til motstandsbevegelsen og arbeidet sammen med Wilhelm Leuschner og Max Habermann. Han ble i 1938 arrestert av Gestapo under mistanke om forr\xc3\xa6deri og satt flere m\xc3\xa5neder i fengsel. Fra 1941 arbeidet han sammen med Carl Friedrich Goerdeler og andre ledere i opposisjonen blant ledende mili\xc3\xa6rt personell. Kaiser var en av lederne i den katolske motstandsbevegelsen K\xc3\xb6lnkretsen. Han unnslapp arrestasjonsb\xc3\xb8lgen etter attentatet 20. juli 1944 og gjemte seg i en kjeller i Babelsberg i Potsdam. Kaisers hustru Therese og hans eldste datter Elisabeth ble fengslet i hans sted (Sippenhaft), i likhet med andre av hans familiemedlemmer.\n_START_SECTION_\nEtter den andre verdenskrigen\n_START_PARAGRAPH_\nEtter den andre verdenskrigen grunnla Kaiser sammen med Andreas Hermes og Joseph Ersing CDU i den sovjetiske okkupasjonssonen. Han kunne ikke hindre den stadig \xc3\xb8kende kl\xc3\xb8ft mellom \xc3\xb8st og vest og heller ikke at CDU mistet sin selvstendighet i forhold til myndighetene og ble et s\xc3\xa5kalt blokkparti._NEWLINE_Kaiser ble av okkupasjonsmakten ansett som \xc3\xa5 tilh\xc3\xb8re venstresiden av sitt parti og av omverdenen ogs\xc3\xa5 som en motpol til Konrad Adenauer. I desember 1947 ble han av Sovjetunionen fjernet fra ledelsen av CDU i deres okkupasjonssone. _NEWLINE_Jakob Kaiser flyttet til Vest-Berlin og fortsatte sitt arbeid i CDU. Han gikk inn for et blokkfritt Tyskland og sto i ledelsen for CDUs sosialpolitikk. Han var leder av Christlich-Demokratische Arbeitnehmerschaft fra 1949 til 1958. Ved valget til forbundsdagen i 1953 var han den eneste toppolitiker i CDU som gikk inn for en storkoalisjon med SPD._NEWLINE_Kaiser var som representant for Berlins parlament i 1948/1949 r\xc3\xa5dgivende medlem av Tysklands grunnlovsforsamling Det parlamentariske r\xc3\xa5d. Berlins representanter hadde som f\xc3\xb8lge av byens dav\xc3\xa6rende formelle tilknytning til Vest-Tyskland, ingen stemmerett._NEWLINE_Ved valget til Forbundsdagen i 1949 ble han innvalgt som representant for en valgkrets i Essen. Han arbeidet for en gjenforening av Tyskland og i denne forbindelse ogs\xc3\xa5 for folkeavstemningen i Saarland i 1957 og som f\xc3\xb8rte til at den dav\xc3\xa6rende republikken ble Forbundsrepublikken Tysklands tiende delstat. _NEWLINE_Jakob Kaiser var minister for indretyske saker i Konrad Adenauers f\xc3\xb8rste og andre regjering._NEWLINE_Han er gravlagt p\xc3\xa5 Waldfriedhof Zehlendorf i Nikolassee\n_START_SECTION_\n\xc3\x86resbevisninger\n_START_PARAGRAPH_\nJakob Kaiser mottok i 1953 Forbundsrepublikken Tysklands fortjenstorden. Jakob-Kaiser-Haus (Jakob Kaiserhuset) er oppf\xc3\xb8rt som servicebygg for Forbundsdagen like bak Riksdagsbygningen i Berlin. Jakob-Kaiser-Platz finnes i Charlottenburg i Berlin og hans navn er ogs\xc3\xa5 knyttet til gater og plasser i Hamburg, Fulda Marburg, Bremerhaven og Bielefeld. Han ble \xc3\xa6resborger av Berlin og Homburg i Saarland. _NEWLINE_Jakob Kaiserstiftelsen arbeider for politisk videreutdanning for ungdom og voksne.'